AP ฟุ้งทำยอดขายแล้ว 1.98 หมื่นลบ.จากเป้าทั้งปี 2.83 หมื่นลบ.
AP ฟุ้งปัจจุบันทำยอดขายแล้ว 1.98 หมื่นลบ.จากเป้าทั้งปี 2.83 หมื่นลบ. ชู Backlog สูงถึง 13,540 ลบ. เผยเตรียมเปิดโครงการใหม่ 15 โครงการ มูลค่า 24,020 ลบ. ในช่วงครึ่งปีหลัง
24 ส.ค. 2558

นายวิทการ จันทวิมล รองกรรมการผู้อำนวยการ สายงานกลยุทธ์การตลาด บริษัท เอพี (ไทยแลนด์) จำกัด (มหาชน) หรือ AP เปิดเผยว่า แผนการดำเนินงานของบริษัท ณ ปัจจุบัน (15 สิงหาคม 58) บริษัทมียอดขายที่สูงถึง 19,884 ล้านบาท แบ่งเป็นแนวราบ 7,655 ล้านบาท คอนโดมิเนียม 12,229 ล้านบาท  สะท้อนได้ถึงศักยภาพของสินค้า ตลอดจนความเชื่อมั่นในการดำเนินงานของ AP
ทั้งนี้ AP มีสินค้ารอรับรู้รายได้ (Backlog) สูงถึง 13,540 ล้านบาท เป็นสินค้าแนวราบมูลค่า 3,620 ล้านบาท ซึ่งคาดว่าจะสามารถรับรู้รายได้ทั้งหมดภายในครึ่งปีหลัง ส่วน Backlog คอนโดมิเนียมมูลค่า 9,920  ล้านบาท คาดว่าจะรับรู้รายได้ในช่วงครึ่งปีหลังประมาณ 4,227 ล้านบาท
สำหรับครึ่งปีแรกที่ผ่านมา AP เปิดตัวไปแล้วรวมทั้งสิ้น 9 โครงการ มูลค่ารวม 13,560 ล้านบาท เป็นแนวราบ 5 โครงการ และแนวสูง 4 โครงการ และในช่วงครึ่งปีหลัง บริษัทเตรียมเปิดตัวโครงการใหม่จำนวน 15 โครงการ มูลค่ารวม 24,020 ล้านบาท โดยเป็นคอนโดมิเนียมจำนวน 4 โครงการ มูลค่า 15,240 ล้านบาท ทาวน์เฮ้าส์จำนวน 6 โครงการ มูลค่า 5,490 ล้านบาท และบ้านเดี่ยวจำนวน 5 โครงการ มูลค่า 3,290 ล้านบาท
 